Document ID: 31993R3347

KOMISSION ASETUS (EY) N:o 3347/93,
annettu 6 päivänä joulukuuta 1993,
neuvoston asetuksen (ETY) N:o 1765/92 6 artiklassa tarkoitettuja valkuaiskasvien siementen tuottajia koskevan tukijärjestelmän soveltamista koskevista yksityiskohtaisista säännöistä annetun asetuksen (ETY) N:o 2295/92 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen peltokasvien tuottajia koskevan tukijärjestelmän käyttöön ottamisesta 30 päivänä kesäkuuta 1992 annetun neuvoston asetuksen (ETY) N:o 1765/92(1), sellaisena kuin se on viimeksi muutettuna asetuksella (ETY) N:o 1552/93(2), ja erityisesti sen 12 artiklan,
sekä katsoo, että
olisi vältettävä valkuaiskasvien kylvämistä ainoastaan korvauksen saamiseksi; tällöin maita, joiden osalta korvausta haetaan, olisi viljeltävä tavanomaisesti ja viljelyä olisi jatkettava vähimmäisajan; koska sääntöjä, jotka koskevat herneiden hyväksymistä korvausjärjestelmään markkinointivuonna 1993/1994, on muutettu, olisi tarkennettava, että tuottajilla ei ole oikeutta korvauksiin niiden valkuaiskasvien osalta, jotka on korjattu maitotuleentumisasteella; sen vuoksi olisi muutettava komission asetus (ETY) N:o 2295/92(3), sellaisena kuin se on viimeksi muutettuna asetuksella (ETY) N:o 1664/93(4), ja
tässä asetuksessa säädetyt toimenpiteet ovat kuivarehujen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2295/92 2 artikla seuraavasti:
"2 artikla
1 Neuvoston asetuksen (ETY) N:o 1765/92 6 artiklassa säädettyä korvausta maksetaan ainoastaan niistä valkuaiskasvien viljelyaloista:
a) jotka sijaitsevat sellaisilla tuotantoalueilla tai tuotantoalueiden osissa, jotka jäsenvaltio on julistanut ilmastolliselta ja maataloudelliselta kannalta valkuaiskasvien viljelylle soveltuviksi;
b) jotka kuuluvat neuvoston asetuksen (ETY) N:o 1765/92 2 artiklan 5 kohdan a alakohdassa tarkoitettuun yleiseen järjestelmään;
c) joita kyseisten alueiden tunnistamisen mahdollistavat viiteasiakirjat sisältävä sellainen hakemus koskee, joka on jätetty toimivaltaiselle viranomaiselle viimeistään 15 päivänä toukokuuta;
d) joille on kokonaisuudessaan viimeistään kyseisenä päivänä kylvetty herneitä, härkäpapuja tai makeita lupiineja paikallisten vaatimusten mukaisesti;
e) joiden kokonaismäärä, jota hakemus koskee, on vähintään 0,3 hehtaaria ja joiden jokainen viljelylohko on suurempi kuin jäsenvaltion kyseiselle tuotantoalueelle vahvistama vähimmäisala;
f) joita ei ole korjattu maitotuleentumisasteella.
2 Valkuaiskasveja on viljeltävä tavanomaisilla kasvuedellytyksillä vähintään kukinnan alkuun. Niitä on lisäksi viljeltävä vähintään kyseistä markkinointivuotta edeltävän kesäkuun 30 päivään, lukuun ottamatta tapauksia, joissa sato korjataan täysin kypsyneenä ennen tätä päivää."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 1993.

Labels: 10
17
19
6